Det koster mange penge at flage med Dannebrog, fordi flaget ifølge flagreglerne skal tages ned hver aften inden solnedgang. Derfor vil Herning Kommune nu udskifte nationalflaget med et eventflag.

Flaget skal hænge ved indfaldsveje til byen, når der er arrangementer i Messecenter Herning.

Herning Kommune sørger i dag for flagning med Dannebrog i forbindelse med store arrangementer og events. Arbejdet med at hejse og hale Dannebrog ned sker ofte uden for normal arbejdstid.

Et eventflag kan derimod hænge døgnet rundt. Kommunen kan dermed spare 200.000 kroner om året.

Læs også : Drenge anholdt for at brænde Dannebrog

Beslutningen kommer i forbindelse med en større sparerunde.

- Når vi skal spare penge, er det her et af de steder, som måske er flødeskum på kagen i forhold til at skære på andre kerneområder, siger 2. viceborgmester i Herning Kommune, Dennis Flydtkjær fra Dansk Folkeparti.

Han er udmærket klar over, at nationalflaget kan vække stærke følelser og at nogle måske vil savne Dannebrog ved de herningensiske indfaldsveje.

Men når valget står mellem at bruge penge på ældrepleje, børnepasning eller flagning, er han ikke i tvivl.